Document ID: 32016D1841

Reference:
19.10.2016
RO
Jurnalul Oficial al Uniunii Europene
L 282/1
DECIZIA (UE) 2016/1841 A CONSILIULUI
din 5 octombrie 2016
privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (6) litera (a),
având în vedere propunerea Comisiei Europene,
având în vedere aprobarea Parlamentului European (1),
întrucât:
(1)
La cea de a 21-a Conferință a părților la Convenția-cadru a Națiunilor Unite asupra schimbărilor climatice (CCONUSC), care a avut loc la Paris în perioada 30 noiembrie-12 decembrie 2015, a fost adoptat textul unui acord privind consolidarea răspunsului global la schimbările climatice.
(2)
Acordul de la Paris a fost semnat la 22 aprilie 2016 în conformitate cu Decizia (UE) 2016/590 a Consiliului (2).
(3)
Acordul de la Paris va intra în vigoare în a treizecea zi de la data la care cel puțin 55 de părți la CCONUSC reprezentând în total cel puțin o proporție estimată de 55 % din totalul emisiilor de gaze cu efect de seră și-au depus instrumentele de ratificare, acceptare, aprobare sau aderare. Uniunea și statele sale membre se numără printre părțile la CCONUSC. În concluziile sale din 18 martie 2016, Consiliul European a subliniat necesitatea ca Uniunea și statele sale membre să ratifice Acordul de la Paris cât mai curând posibil și în timp util astfel încât să devină părți la acord începând de la data intrării sale în vigoare.
(4)
Acordul de la Paris înlocuiește abordarea adoptată în cadrul Protocolului de la Kyoto din 1997.
(5)
Printre altele, Acordul de la Paris stabilește un obiectiv pe termen lung care corespunde obiectivului de menținere a creșterii temperaturii globale cu mult sub 2 °C peste nivelurile preindustriale și de continuare a eforturilor de menținere a acestei creșteri la 1,5 °C peste nivelurile preindustriale. În vederea atingerii acestui obiectiv, părțile vor pregăti, vor comunica și vor menține contribuții succesive stabilite la nivel național.
(6)
În temeiul Acordului de la Paris, începând din 2023, părțile urmează să realizeze un bilanț la nivel mondial, la fiecare 5 ani, bazat pe cele mai recente date științifice și date privind punerea în aplicare existente la momentul respectiv, care va monitoriza progresele înregistrate și va analiza situația în ceea ce privește reducerea emisiilor, adaptările efectuate și sprijinul acordat, iar contribuția succesivă a fiecărei părți trebuie să reprezinte o evoluție față de contribuția sa precedentă și să reflecte cel mai ridicat nivel de ambiție al acesteia.
(7)
În concluziile Consiliului European din 23 și 24 octombrie 2014 referitoare la cadrul de politici privind clima și energia pentru 2030 a fost aprobat un obiectiv obligatoriu de reducere cu cel puțin 40 % pe plan intern a emisiilor de gaze cu efect de seră la nivelul întregii economii, până în 2030 față de nivelul din 1990. La 6 martie 2015, Consiliul a adoptat această contribuție a Uniunii și a statelor sale membre drept contribuția lor preconizată stabilită la nivel național, care a fost transmisă Secretariatului CCONUSC.
(8)
În comunicarea sa care însoțește propunerea privind semnarea de către Uniune a Acordului de la Paris, Comisia subliniază faptul că tranziția globală către o energie curată necesită schimbări în atitudinea privind investițiile, precum și stimulente la nivelul întregului spectru politic. O prioritate esențială a Uniunii o constituie crearea unei uniuni energetice reziliente, care să le furnizeze cetățenilor săi o energie sigură, sustenabilă, competitivă și la prețuri abordabile. Îndeplinirea acestui obiectiv necesită continuarea măsurilor ambițioase în domeniul climei și înregistrarea de progrese privind alte aspecte ale uniunii energetice.
(9)
Consiliul a confirmat, în concluziile sale din 18 septembrie 2015, că Uniunea și statele sale membre intenționează să acționeze în comun în cadrul Acordului de la Paris și a salutat intenția Norvegiei și a Islandei de a participa la această acțiune comună.
(10)
Acțiunea comună a Uniunii și a statelor sale membre va fi adoptată în timp util și va acoperi nivelul de emisii respective alocat Uniunii și statelor sale membre.
(11)
Articolul 4 alineatul (16) din Acordul de la Paris prevede ca secretariatul să fie informat cu privire la acțiunea comună, inclusiv cu privire la nivelul de emisii alocat fiecărei părți în perioada de timp relevantă.
(12)
Acordul de la Paris este conform cu obiectivele de mediu ale Uniunii, astfel cum sunt prevăzute la articolul 191 din tratat, și anume conservarea, protecția și îmbunătățirea calității mediului; protejarea sănătății umane; și promovarea pe plan internațional a unor măsuri destinate să contracareze problemele de mediu la scară regională sau mondială, în special a luptei împotriva schimbărilor climatice.
(13)
Prin urmare, Acordul de la Paris și declarația de competență ar trebui să fie aprobate în numele Uniunii,
ADOPTĂ PREZENTA DECIZIE:
Articolul 1
Acordul de la Paris adoptat la 12 decembrie 2015 în cadrul Convenției-cadru a Națiunilor Unite asupra schimbărilor climatice se aprobă în numele Uniunii.
Textul Acordului de la Paris se atașează la prezenta decizie.
Declarația de competență atașată la prezenta decizie se aprobă, de asemenea, în numele Uniunii.
Articolul 2
Președintele Consiliului desemnează persoana (persoanele) împuternicită (împuternicite) să depună, în numele Uniunii, instrumentul de ratificare la Secretarul General al Organizației Națiunilor Unite, în conformitate cu articolul 20 alineatul (1) din Acordul de la Paris, împreună cu declarația de competență.
Articolul 3
(1)   Statele membre depun eforturi pentru a lua măsurile necesare pentru depunerea instrumentelor lor de ratificare simultan cu Uniunea sau cât mai curând posibil ulterior.
(2)   Statele membre informează Comisia cu privire la deciziile lor de ratificare a Acordului de la Paris sau, în funcție de circumstanțe, în legătură cu data probabilă de finalizare a procedurilor necesare.
Articolul 4
Prezenta decizie intră în vigoare în ziua următoare datei adoptării sale.
Adoptată la Bruxelles, 5 octombrie 2016.
Pentru Consiliu
Președintele
M. LAJČÁK
(1)  Aprobarea din 4 octombrie 2016 (nepublicată încă în Jurnalul Oficial).
(2)  Decizia (UE) 2016/590 a Consiliului din 11 aprilie 2016 privind semnarea, în numele Uniunii Europene, a Acordului de la Paris adoptat în temeiul Convenției-cadru a Organizației Națiunilor Unite asupra schimbărilor climatice (JO L 103, 19.4.2016, p. 1).

Summary:
Schimbările climatice – Acordul de la Paris, ratificat de UE
Schimbările climatice – Acordul de la Paris, ratificat de UE
SINTEZĂ PRIVIND:
Decizia (UE) 2016/1841 referitoare la Acordul de la Paris privind schimbările climatice
Acordul de la Paris
CARE ESTE OBIECTIVUL DECIZIEI?
Această decizie a Consiliului Uniunii Europene ratifică Acordul de la Paris privind schimbările climatice în numele tuturor țărilor Uniunii Europene (UE).
Acordul vizează consolidarea răspunsului global la amenințarea reprezentată de schimbările climatice, inclusiv prin limitarea încălzirii cu mult sub 2oC .
ASPECTE-CHEIE
În temeiul acordului, țările UE:
vor îndeplini obiectivul pe termen lung de menținere a creșterii temperaturii medii globale cu mult sub 2 oC, comparativ cu nivelurile preindustriale;
vor continua eforturile suplimentare de a limita creșterea la 1,5 oC;
vor pregăti și vor pune în aplicare planuri de acțiune naționale (contribuții preconizate stabilite la nivel național) pentru îndeplinirea acestor obiective;
vor raporta una alteia și publicului cu privire la progresele pe care le înregistrează în vederea îndeplinirii angajamentelor;
începând cu 2023, vor realiza împreună cu partenerii internaționali un bilanț la fiecare cinci ani la nivelul întregii planete, pentru a stabili noi obiective pe baza dovezilor științifice și a rezultatelor obținute;
vor lua măsuri pentru a contracara impactul schimbărilor climatice care este deja inevitabil;
vor furniza țărilor în curs de dezvoltare sprijin practic și financiar pentru a le ajuta să se adapteze la schimbările climatice.
Acțiunea UE privind schimbările climatice până în prezent
În 2014, țările UE și-au stabilit un obiectiv obligatoriu de reducere cu 40 % a emisiilor de gaze cu efect de seră până în 2030, față de nivelurile din 1990.
Acest obiectiv va implica trecerea la forme de energie curată, sustenabilă și totodată competitivă și la prețuri abordabile. UE recunoaște necesitatea unor stimulente pentru a încuraja investițiile necesare în acest domeniu.
DE CÂND SE APLICĂ ACORDUL?
              
Acordul a intrat în vigoare la 4 noiembrie 2016 și se va aplica din 2020.
CONTEXT
              
Acordul consolidează răspunsul global la schimbările climatice orientând politicile din prezent pe calea neutralității climatice până la sfârșitul secolului.
Actul a fost adoptat de 195 de țări la Paris în decembrie 2015 și înlocuiește Protocolul de la Kyoto din 1997.
Informații suplimentare
„Acordul de la Paris” pe site-ul web al Comisiei Europene.
ACT
            
Decizia (UE) 2016/1841 a Consiliului din 5 octombrie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice (JO L 282, 19.10.2016, pp. 1-3)
Acordul de la Paris (JO L 282, 19.10.2016, pp. 4-18)
Data ultimei actualizări: 04.11.2016